सेंट्रल विस्टा प्रोजेक्ट पर इस वित्त वर्ष खर्च होंगे 2,285 करोड़ रुपये, सरकार ने सदन में दी जानकारी
केंद्र सरकार ने सोमवार को राज्यसभा को जानकारी दी कि वित्तीय वर्ष 2022-23 के लिए सेंट्रल विस्टा परियोजना के निर्माण पर होने वाली अनुमानित लागत 2,285 करोड़ रुपये है।
नई दिल्ली: केंद्र सरकार ने सोमवार को राज्यसभा को जानकारी दी कि वित्तीय वर्ष 2022-23 के लिए सेंट्रल विस्टा परियोजना के निर्माण पर होने वाली अनुमानित लागत 2,285 करोड़ रुपये है। आवास और शहरी मामलों के राज्य मंत्री कौशल किशोर ने सदन में आम आदमी पार्टी के सांसद संजय सिंह के एक सवाल का जवाब देते हुए यह जानकारी दी। वित्त वर्ष 2022-23 के लिए सेंट्रल विस्टा परियोजना पर होने वाली लागत के बारे में पूछे गए सवाल का जवाब देते हुए, मंत्री ने कहा, "सेंट्रल विस्टा परियोजना के ऊपर खर्च होने वाली अनुमानित लागत वित्तीय वर्ष 2022-23 के लिए 2,285 करोड़ रुपये है। जब यह पूछा गया कि क्या सेंट्रल विस्टा परियोजना की लागत 29 प्रतिशत बढ़कर 1,290 करोड़ रुपये से अधिक हो गई है, इसपर राज्य मंत्री कौशल किशोर ने ऐसे दावों का खंडन किया।पिछले महीने, मंत्री ने राज्यसभा को यह भी जानकारी दी थी कि पुनर्विकसित सेंट्रल विस्टा एवेन्यू के पहले चरण का काम, जिसमें राष्ट्रपति भवन से इंडिया गेट तक जाने वाला राजपथ शामिल है, अब मई 2022 तक पूरा होने वाला है। यह चरण परियोजना को पहले दिसंबर 2021 तक पूरा करने के लिए निर्धारित किया गया था।केंद्रीय बजट में मंत्रालय के लिए अनुदान की मांग का जिक्र करते हुए किशोर ने कहा कि अब तक 418.70 करोड़ रुपये खर्च किए गए हैं, जो आवास और शहरी मामलों के मंत्रालय के 4,059 करोड़ के बजट से वहन किया जा रहा है। बताते चलें कि बजट सत्र का दूसरा भाग 14 मार्च को शुरू हुआ और 8 अप्रैल को समाप्त होगा। बजट सत्र का पहला भाग 31 जनवरी को शुरू हुआ और 11 फरवरी को समाप्त हुआ था